En mindre rokade i Venstres folketingsgruppe betyder at de nordjyske medlemmer Karsten Lauritzen og Preben Bang Henriksen får udvidet deres ressortområder. Rokaden er udløst af Ellen Trane Nørbys forestående barsel og betyder at Karsten Lauritzen, der har siddet i Folketinget siden 2007 skal have skiftet visitkortet med titlen som retsordfører ud med et nyt, der bærer titlen strafferets- og udlændingeordfører. Dermed bliver retsordførerposten delt ud, og arbejdet med civilret tilfalder Lauritzens nordjyske kollega Preben Bang Henriksen. Han blev valgt ind i Folketinget i 2011 og har i forvejen titel af indfødsretsordfører og søfartsordfører.

Opsummering:
Karsten Lauritzen og Preben Bang Henriksen udpeget til nye ordførerposter.